[{"text_idx": "#000000", "text": "Mitte va\u0308ga ammu oli Veneetsia tuntud tuvide poolest, kes olid kanalite linna mitteametlikuks maskotiks. Umbes 100 000 linnust koosnev tuvidekoloonia hakkas aga Veneetsiat sedavo\u0303rd kahjustama, et linnavo\u0303imud otsustasid sellele piiri panna. Muuhulgas on alates 2008. aastast tuvide toitmine Veneetsias keelatud ja trahvid ulatuvad 70\u20ac kuni 700\u20ac. Ta\u0308naseks on erinevate meetmetega tuviprobleem linnas kontrolli alla saadud."}, {"text_idx": "#000001", "text": "Kuid viimastel aastatel on tuvide asemele ilmunud teine ja hoopis agressiivsem tu\u0308u\u0308tus \u2013 merikajakad. Jultunud linnud on Veneetsias igasuguse va\u0308ljas einetamise teinud pea vo\u0303imatuks. Kes midagi so\u0308o\u0308b, seda kajakad peagi ka ru\u0308ndavad. Suured merikajakad on vo\u0303imelised taldrikult a\u0308ra viima terve steigi ja haarama so\u0308o\u0308gikraami otse turistide ka\u0308est."}, {"text_idx": "#000002", "text": "Veneetsia so\u0308o\u0308gikohtade ja hotellide omanikud on pidanud ku\u0308lastajatele korduvalt asendama kajakate poolt varastatud toitu ja jooke ning kompenseerima riiete peale u\u0308mber aetud jookidega tekitatud ebamugavused. Kuludesse lisanduvad kajakate poolt lo\u0303hutud klaasid ja so\u0308o\u0308gino\u0303ud."}, {"text_idx": "#000003", "text": "Veneetsia hotelliomanikud on kajakate peletamiseks katsetanud ko\u0303ikvo\u0303imalikke viise. Na\u0308iteks o\u0308o\u0308kullide maskotid linde ei hirmuta, neile istutakse lihtsalt pa\u0308he. Pistrikumeeste pidamine on ja\u0308lle liiga kallis. Kuid nu\u0308u\u0308d tundub, et vo\u0303itluses agressiivsete lindudega on ko\u0303ige to\u0303husamaks vahendiks osutunud lihtne laste ma\u0308nguasi \u2013 veepu\u0308stol. Ta\u0308psemalt, oranz\u030c veepu\u0308stol."}, {"text_idx": "#000004", "text": "Hotelliomanikud avastasid, et ko\u0303ige to\u0303husamalt hoiab tu\u0308u\u0308tuid kajakaid eemal tavaline veepu\u0308stol, kirjutab Itaalia ajaleht Il Giornale. Seejuures ei pea veepu\u0308stolit isegi kasutama, piisab, kui seda laual hoida. Ekspertide selgituse kohaselt ei meeldi kajakatele oranz\u030c va\u0308rv, see a\u0308rritab neid ja nad hoiavad eemale. Ja isegi kui veepu\u0308stoleid kasutada, ei tehta lindudele kuidagi viga. Lisaks peletamisomadustele pakuvad veepu\u0308stolid turistidele muidugi ka lo\u0303bu. Nii et suvel Veneetsiasse reisides ei tasu imestada, kui va\u0308ljas einetades tuuakse lauda muuhulgas ka veepu\u0308stolid."}]